Diari Oficial de la Generalitat Valenciana


Sumari del DOGV 9759, del 04-01-2024 (2023/13787)

RESOLUCIÓ de 5 de desembre de 2023, de la directora general de Justícia, per la qual es resol inscriure els nous estatuts del Col·legi Oficial de Gestors Administratius d'Alacant en el Registre de col·legis professionals i consells valencians de col·legis professionals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9759

Data del DOGV
:   04-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13273


Data del document
:   05-12-2023

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 5 de desembre de 2023, de la directora general de Justícia, per la qual es resol inscriure els nous estatuts del Col·legi Oficial de Gestors Administratius d'Alacant en el Registre de col·legis professionals i consells valencians de col·legis professionals de la Comunitat Valenciana. [2023/13976]  
Una vegada vist l'expedient de sol·licitud de modificació estatutària instruït a instància del Col·legi Oficial de Gestors Administratius d'Alacant, inscrit amb el número 65 de la secció primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció dels nous estatuts en este registre, segons els següents  
Fets  
  
Primer. En data 12 de gener de 2022, es va presentar la sol·licitud d'inscripció dels nous estatuts de la corporació professional en el Registre de col·legis professionals i consells valencians de col·legis professionals de la Comunitat Valenciana, d'acord amb el que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts vigents del Col·legi van ser inscrits en el Registre de col·legis professionals i de consells valencians de col·legis professionals de la Comunitat Valenciana en data 10 de juliol de 2008, per Resolució del 8 de juliol de 2008, de la directora general de Justícia i Menor, de la Conselleria de Justícia i Administracions Públiques (DOGV 5852, 18.09.2008).  
Tercer. Mitjançant un ofici de 10 de març de 2023, el Servei de Col·legis Professionals i Registre d'unions de fet de la Comunitat Valenciana va formular objeccions a la documentació remesa i al contingut de la proposta de modificació dels estatuts, i va sol·licitar que s'esmenaren les deficiències.  
Quart. El 23 de novembre de 2023, el Col·legi va presentar la documentació complementària que esmenava les objeccions formulades als estatuts i es va remetre el text modificat dels estatuts.  
Cinqué. Consta en l'expedient el certificat del secretari del Col·legi, de data 22 de novembre de 2023, subscrit per la presidenta, en què s'indica que la junta general extraordinària de col·legiats, realitzada el 17 de novembre de 2023, va aprovar la modificació dels estatuts.  
  
Sisé. Consta en l'expedient el certificat del Consell de Col·legis Oficials de Gestors Administratius de la Comunitat Valenciana, de data 7 de gener de 2022, d'acord amb el que disposa l'article 11.3 de la Llei 6/1997, de 4 de desembre, de la Generalitat, de consells i col·legis professionals de la Comunitat Valenciana.  
Seté. La modificació estatutària, la inscripció de la qual se sol·licita, es referix a uns estatuts nous, que queden redactats segons l'annex I d'esta resolució.  
  
Fonaments de dret  
  
Primer. Una vegada revisada la sol·licitud de nous estatuts del Col·legi Oficial de Gestors Administratius d'Alacant, estos contenen les determinacions que exigix l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveu l'article esmentat i els estatuts del Col·legi.  
  
Tercer. Esta direcció general és competent per a tramitar i resoldre este expedient, de conformitat amb el que disposa l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana; segons el que preveu la disposició final del Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i d'acord amb les atribucions que conté l'article 69 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i les conselleries de la Generalitat i l'article 9.2.h del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
  
  
Per tot això, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i altres disposicions complementàries d'aplicació pertinent, resolc:  
  
  
Primer  
Inscriure els nous estatuts del Col·legi Oficial de Gestors Administratius d'Alacant en el Registre de col·legis professionals i consells valencians de col·legis professionals de la Comunitat Valenciana.  
  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això, de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 5 de desembre de 2023.- La directora general de Justícia: Cristina Gil Fabregat.  
  
  
  
ANNEX  
  
Índex  
Títol primer. De les disposicions generals  
Capítol únic. Del règim col·legial  
Títol segon. De la col·legiació i exercici professional  
Capítol I. De la col·legiació  
Secció 1a. Del títol de gestor administratiu  
Secció 2a. De la incorporació  
Secció 3a. De la suspensió  
Secció 4a. De la baixa  
Secció 5a. De la identificació professional  
Capítol II. De l'exercici professional  
Secció 1a. Dels gestors incorporats a este col·legi  
Secció 2a. Dels deures i drets dels gestors administratius  
  
Capítol III. De l'exercici professional en despatxos col·lectius i societats professionals  
Secció 1a. De les normes generals  
Secció 2a. De l'exercici professional al servei d'entitats  
Secció 3a. Dels despatxos col·lectius  
Secció 4a. De les societats professionals  
Capítol IV. De l'actuació d'ofici  
Capítol V. Dels empleats de les gestories administratives  
Títol tercer. De l'organització col·legial  
Capítol I. Dels òrgans col·legials  
Capítol II. De les juntes generals de col·legiats  
Capítol III. De la Junta de Govern  
Secció 1a. De la composició  
Secció 2a. De les funcions dels seus components  
Secció 3a. De l'elecció  
Secció 4a. De les actes i notificacions  
Secció 5a. Dels cessaments  
Secció 6a. Dels tractaments i honors  
Secció 7a. De les funcions de la Junta de Govern  
Secció 8a. De les reunions  
Capítol IV. De les delegacions col·legials  
Capítol V. De les comissions col·legials  
Capítol VI. Dels serveis centralitzats  
Capítol VII. Dels empleats del Col·legi  
Títol quart. De la responsabilitat disciplinària de les persones col·legiades  
Capítol I. De les facultats disciplinàries  
Capítol II. Del procediment sancionador  
Secció 1a. De les normes generals  
Capítol III. De les faltes i sancions de les persones col·legiades  
Títol cinqué. De la suspensió provisional de l'exercici de la professió  
Títol sisé. Del Consell General  
Títol seté. Del Consell dels Il·lm. Col·legis Oficials de Gestors Administratius de la Comunitat Valenciana  
Títol huité. De la unió professional  
Títol nové. De les recompenses i honors  
Títol desé. De la dissolució del Col·legi  
Disposició addicional única  
Disposició transitòria primera  
Disposició transitòria segona  
Disposició transitòria tercera  
Disposició final única  
  
  
Títol primer  
De les disposicions generals  
  
Capítol únic  
Del règim col·legial  
  
Article 1. El Col·legi Oficial de Gestors Administratius d'Alacant és una corporació de dret públic de caràcter professional, amb personalitat jurídica pròpia i amb plena capacitat per al compliment dels seus fins.  
  
  
Article 2. L'àmbit territorial del Col·legi Oficial de Gestors Administratius d'Alacant comprén la província d'Alacant.  
  
Article 3. El Col·legi estarà integrat, sense limitació, per tots els gestors administratius que reunisquen les condicions d'aptitud i no estiguen incursos en cap expedient disciplinari ni incompatibilitat legal, amb el compliment previ dels requisits d'incorporació, que siguen admesos per acord de la Junta de Govern.  
  
Article 4. La seu col·legial radica a Alacant, carrer José Gutiérrez Petén, número díhuit.  
  
Article 5. El Col·legi, per acord de la seua assemblea a proposta de la Junta de Govern, podrà establir, dins de l'àmbit territorial, les delegacions que considere necessàries per a l'adequada organització col·legial, relació amb les autoritats i organismes oficials i actuar contra actes d'intrusisme i altres que afecten la professió, i podrà suprimir, d'igual manera, les existents quan es consideren innecessàries per al compliment dels fins institucionals, amb l'obligació consegüent de comunicació que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana, a la conselleria competent en matèria de consells i col·legis professionals.  
  
Així mateix, el Col·legi establirà, en el seu si, per acord de l'assemblea a proposta de la Junta de Govern, les seccions necessàries per a agrupar les persones col·legiades per especialitats professionals.  
  
Article 6. El Col·legi Oficial de Gestors Administratius d'Alacant tindrà el tradicional tractament d'Il·lustre, i es troba acollit sota el patrocini de sant Gaietà.  
  
Article 7. El Col·legi Oficial de Gestors Administratius d'Alacant es regirà, segons el seu rang normatiu, per les disposicions següents:  
  
a) Per la Constitució Espanyola i altres normes legals aplicables.  
  
b) Per la Llei 2/1974, de 13 de febrer, dels col·legis professionals, amb les seues modificacions posteriors.  
c) Per la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana.  
d) Per la Llei 39/2015, d'1 d'octubre, del procediment administratiu comú de les administracions públiques, i la Llei 40/2015, d'1 d'octubre, de règim jurídic del sector públic.  
e) Per estos estatuts i el reglament de règim interior; i  
f) Per qualsevol disposició que li resulte aplicable siga estatal, autonòmica o local.  
  
Article 8. Constituïxen fins essencials del Col·legi Oficial de Gestors Administratius d'Alacant els que establix l'article 4 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Article 9. Les funcions que competixen al Col·legi Oficial de Gestors Administratius d'Alacant són, entre altres, les següents:  
a) Representar i defensar els interessos de la professió i dels seus col·legiats, en l'àmbit territorial de la seua jurisdicció, davant de l'Administració, les institucions, els tribunals, les entitats i els particulars, amb la legitimació per a ser part en tots els litigis que afecten els interessos professionals del Col·legi i els seus col·legiats, inclosa la facultat d'exercitar el dret de petició segons la llei.  
b) Ordenar, en l'àmbit de la seua competència, l'activitat professional de les persones col·legiades, en compliment de les normes legals, estatuàries, deontològiques i reglamentàries de la professió, així com la protecció dels consumidors i usuaris i de tots els que requerisquen els seus serveis, i exercir la facultat disciplinària en l'ordre professional i col·legial.  
c) Ocupar la representació que establisquen les lleis per al compliment dels seus fins.  
d) Promoure i vetlar pel major coneixement i prestigi de la professió.  
e) Ocupar en el seu àmbit la representació i la defensa de la professió davant de les administracions, les institucions, els tribunals, les entitats i els particulars, amb legitimació per a ser part en tots els litigis que afecten els interessos professionals dels col·legiats i exercitar el dret de petició segons la llei.  
f) Organitzar cursos, jornades d'estudis, conferències, congressos i altres activitats per a procurar el continu reciclatge formatiu.  
g) Exercitar davant dels tribunals les accions legals que siguen procedents contra els qui realitzen actes d'intrusisme, competència deslleial, publicitat enganyosa o qualsevol altre acte que atempte contra la professió o contra els drets dels consumidors i usuaris en les funcions professionals de gestor administratiu.  
h) Mantindre relació amb les autoritats administratives, governatives de tot ordre en l'àmbit de la seua jurisdicció, sense perjudici de coordinar esta actuació amb la del Consell General i Consell Autonòmic.  
i) Fer les activitats que redunden en benefici dels interessos professionals de les persones col·legiades.  
j) Constituir-se com a entitats d'arbitratge i mediació i exercir funcions d'arbitratge i mediació.  
k) Signar acords i convenis de col·laboració que habiliten la representació dels gestors administratius, en els termes de l'article 5.7 de la Llei 39/2015 d'1 d'octubre, de procediment administratiu comú de les administracions públiques.  
l) Complir i fer complir les normes que afecten la professió, i especialment les disposicions que conté l'estatut orgànic de caràcter estatal, el present estatut, el Reglament de règim interior, així com els acords que adopten els òrgans col·legials.  
m) Garantir una organització col·legial eficaç i democràtica, a través de la Junta de Govern, i establir delegacions, comissions, seccions d'especialitats professionals, així com els grups de treball i d'investigació que es consideren pertinents per a l'exercici i la defensa més eficaços de la professió en l'àmbit territorial del Col·legi.  
n) Establir la canalització col·legial de tràmits, a través dels serveis centralitzats oportuns, amb la finalitat exclusiva d'agilitzar-los, amb un acord previ amb l'Administració, i sense menyscapte de la llei de competència deslleial, per a la qual cosa requerirà la seua aprovació l'acord pertinent en junta general.  
o) Aprovar els pressupostos i fixar les aportacions col·legials.  
p) Intervindre com a mediador en els conflictes que, per motius professionals, siguen sotmesos pels col·legiats, fins i tot en procediments arbitrals, segons el que establix la Llei 60/2003, de 23 de desembre, d'arbitratge.  
q) Promoure el continu reciclatge formatiu de les persones col·legiades mitjançant l'organització de cursos de formació i actualització professional.  
r) Emetre informes i dictàmens en procediments judicials i administratius en què es disputen qüestions relatives a l'actuació professional i honoraris dels col·legiats.  
s) Establir relacions amb altres institucions o associacions professionals, encaminades a facilitar el coneixement i l'exercici de la professió.  
  
t) Fer totes les activitats que redunden en benefici dels interessos professionals dels col·legiats, així com totes les funcions que li atribuïsquen les lleis, i especialment les que establix l'art. 5 del capítol I títol I de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana.  
  
Article 10. La incorporació al Col·legi Oficial de Gestors Administratius d'Alacant serà obligatòria per als gestors administratius exercents que tinguen dins de la demarcació territorial del Col·legi el seu domicili professional, únic o principal.  
Podran també pertànyer al Col·legi els gestors administratius que es troben en situació de no exercents.  
  
Article 11. La fusió, l'absorció, la segregació, la modificació de denominació i la dissolució del Col·legi serà promoguda pel Col·legi, a través del Consell Autonòmic, i s'haurà d'aprovar en junta general extraordinària, convocada a este efecte, almenys per dos terços del cens de col·legiats.  
Una vegada aprovada, el Col·legi la sotmetrà a l'aprovació del Consell, amb un informe previ del Consell de Col·legis Oficials de Gestors Administratius de la Comunitat Valenciana, per a la promulgació de la llei o decret corresponent, i la posterior inscripció en el Registre de col·legis i publicació en el Diari Oficial de la Generalitat Valenciana en la forma que establix el títol I, capítol II de la Llei 6/1997, de 4 de desembre, de la Generalitat Valenciana.  
  
Article 12. El Col·legi Oficial de Gestors Administratius d'Alacant, en totes les qüestions referents als aspectes institucionals i corporatius, es relacionarà amb la conselleria competent en matèria de consells i col·legis professionals, i pel que fa als aspectes professionals, amb les conselleries de la Generalitat la competència de les quals tinga relació amb la professió respectiva.  
  
Article 13. Els recursos econòmics col·legials, que necessàriament hauran de figurar en el pressupost anual, aprovat per la junta general ordinària de col·legiats, seran de caràcter ordinari i extraordinari:  
1. Seran de caràcter ordinari:  
a) Els drets d'incorporació al Col·legi i les quotes que aporten els col·legiats, les societats professionals, els despatxos col·lectius i despatxos auxiliars, així com les taxes d'habilitació.  
b) Els drets per expedició de carnets professionals.  
c) Els drets per expedició de certificacions.  
d) Les taxes i els drets dels serveis centralitzats i tots els altres que es presten als col·legiats.  
e) Els ingressos derivats de l'organització de conferències i cursets.  
  
f) Els ingressos derivats d'actes lúdics, festes patronals i altres anàlegs.  
g) La quota d'imatge professional i la corresponent a l'assegurança de responsabilitat civil professional.  
h) Els rendiments que produïsquen els béns de tota classe que integren el patrimoni col·legial.  
2. Seran de caràcter extraordinari:  
a) Les derrames o quotes extraordinàries que, per a atendre un determinat servei o necessitat col·legial, acorde la junta general, així com qualsevol altre ingrés que siga procedent legalment.  
b) Les subvencions o els donatius al Col·legi, efectuats per l'Estat, ens autonòmics, provincials o municipals, així com per qualsevol altra persona, física o jurídica, o qualsevol corporació o entitat pública o privada.  
c) Qualsevol bé que, per herència o un altre títol, reba el Col·legi.  
  
  
Article 14. La persona col·legiada que deixe d'atendre el pagament de la quota trimestral que li siga girada pel Col·legi serà suspés de manera cautelar en els serveis del Col·legi per mitjà d'un acord de la Junta de Govern si, requerit de pagament, per qualsevol mitjà admés en dret, no regularitza la seua situació en el terme de quinze dies.  
  
Article 15. Els actes emanats dels òrgans col·legials seran recurribles mitjançant la interposició d'un recurs corporatiu davant del Consell dels Col·legis Oficials de Gestors Administratius de la Comunitat Valenciana, en el termini de quinze dies hàbils, a partir de la notificació, bé directament, bé a través del Col·legi.  
Contra la resolució, expressa o tàcita, queda esgotada la via administrativa i expedita la via contenciosa administrativa per als que estiguen subjectes al dret administratiu.  
S'entendrà tàcitament desestimat el recurs corporatiu interposat si no ha recaigut una resolució expressa en els tres mesos següents a la interposició del recurs.  
  
  
Títol segon  
De la col·legiació i exercici professional  
  
Capítol I  
De la col·legiació  
  
Secció 1a. Del títol de gestor administratiu  
  
Article 16. Per a l'obtenció del títol oficial de gestor administratiu es requerix:  
a) Ser espanyol/a, estranger/a resident a Espanya, nacional dels països de la Unió Europea, o dels altres que, per la seua legislació o pels tractats internacionals subscrits amb Espanya, concedisquen la reciprocitat i convalidació dels títols i drets.  
b) Ser major d'edat.  
c) No haver sigut condemnat a penes que inhabiliten per a l'exercici de funcions públiques.  
d) Acreditar, per mitjà de certificació del Consell General, que en els seus arxius no consten antecedents col·legials desfavorables.  
e) Estar en possessió de la titulació acadèmica exigida en l'estatut orgànic de la professió, homologat pel Consell General de Gestors Administratius d'Espanya.  
f) Superar, si és el cas, les proves d'aptitud que s'exigisquen.  
g) Estar en possessió del màster universitari en Gestió Administrativa que habilita per a l'obtenció directa del títol de gestor administratiu.  
  
  
Article 17. Els qui queden incorporats a este col·legi per a l'exercici de la professió de gestor administratiu, i que no hagen exercit amb anterioritat, estaran obligats a prestar jurament o promesa per a l'exercici d'esta.  
El president/a del Col·legi disposarà tot el que siga oportú per al desenvolupament de l'acte de la jura, i li donarà la solemnitat que este requerix. Fins a este moment, els nous incorporats queden autoritzats provisionalment per a l'exercici de la professió, i esta provisionalitat quedarà anul·lada als qui, sense causa greu justificada, no assistisquen a l'acte de la jura.  
  
Article 18. Són funcions pròpies de la professió de gestor administratiu les dedicades a estudiar, assessorar, promoure, sol·licitar i realitzar tota mena de tràmits i actuacions, que no requerisquen l'aplicació de la tècnica jurídica reservada a l'advocacia, relatius als assumptes que, en interés de persones naturals o jurídiques, se seguisquen davant de qualsevol òrgan de l'Administració pública, siga europeu, estatal, autonòmic, provincial o municipal, i informar, assessorar i aconsellar els clients a l'efecte del desenvolupament més eficaç del procediment administratiu en el qual tinga lloc la seua actuació.  
L'actuació davant dels òrgans de les administracions públiques, en qualitat de representants, quan revista els caràcters d'habitualitat, retribució i professionalitat, com és el cas dels gestors administratius, haurà de sotmetre's, imperativament, al compliment de les normes que establix l'estatut orgànic d'esta professió.  
  
Article 19. Per a poder exercir la professió, dins del territori del Col·legi Oficial de Gestors Administratius d'Alacant, és obligatori estar incorporat, com a col·legiat exercent, a algun dels col·legis de gestors administratius de l'Estat en els termes que disposa l'article 3, apartat 2, de la Llei 2/1974, de 13 de febrer, de col·legis professionals o la disposició bàsica que la substituïsca.  
Els gestors administratius el despatx únic o principal dels quals es trobe dins de l'àmbit territorial del Col·legi Oficial de Gestors Administratius d'Alacant hauran d'estar necessàriament incorporats a este com a col·legiats exercents.  
  
  
Secció 2a. De la incorporació  
  
Article 20. Per a incorporar-se al Col·legi Oficial de Gestors Administratius d'Alacant hauran d'omplir-se els requisits següents:  
  
a) Acreditar documentalment estar en possessió del títol oficial de gestor administratiu o, si és el cas, la certificació acreditativa d'haver sigut declarat apte per a obtindre'l, expedida per l'organisme corresponent.  
b) Omplir la sol·licitud de col·legiació i justificar documentalment la residència habitual i el dret d'ocupació del local on exercirà la professió.  
c) Aportar certificat del Consell General de Col·legis de Gestors Administratius d'Espanya o del Consell dels Col·legis Oficials de Gestors Administratius de la Comunitat Valenciana acreditatiu del fet que no consten antecedents impeditius per a la col·legiació de l'interessat.  
  
d) Declaració jurada de l'interessat de no estar incurs en cap causa d'incompatibilitat per a l'exercici de la professió, segons l'art. 22.c dels presents estatuts.  
e) Subscriure la pòlissa de responsabilitat civil que garantisca la responsabilitat en què puguen incórrer els col·legiats en l'exercici de la professió, en la quantia i forma que el Col·legi determine, per a la qual cosa serà competència exclusiva del Consell General de Col·legis de Gestors Administratius d'Espanya la fixació de la quantia mínima de cobertura, segons el que disposa l'estatut orgànic de la professió.  
f) Produir l'alta en la mutualitat professional de gestors administratius o en el Règim Especial de la Seguretat Social de Treballadors Autònoms, segons la legislació vigent.  
g) Qualsevol altra documentació o requisit que la Junta de Govern considere necessari per a garantir l'exercici personal de la professió, sempre que no infringisquen les regles de la Comissió Nacional de Mercat de la Competència.  
  
Article 21. La Junta de Govern, després d'examinar la documentació aportada, juntament amb la sol·licitud d'incorporació, i practicar les comprovacions que considere pertinents, acordarà o denegarà la sol·licitud de col·legiació.  
  
Article 22. La Junta de Govern denegarà la sol·licitud d'incorporació al Col·legi en els supòsits següents:  
a) Haver sigut condemnat per intrusisme professional en l'exercici de la professió de gestor administratiu, fins que no hagen passat dos anys després del compliment de la condemna.  
b) Els col·legiats que hagen sigut expulsats d'un col·legi oficial de gestors administratius o es troben suspesos per a l'exercici de la professió per sentència judicial ferma, i pel termini que s'hi establix, sense perjudici de la seua rehabilitació d'acord amb el que establix l'art. 109 d'estos estatuts.  
c) Els que estiguen incursos en alguna causa d'incompatibilitat professional que determine la legislació vigent en matèria d'incompatibilitats, i es considerarà en tot cas com a tal l'exercici retribuït d'un càrrec actiu, no electiu, en l'administració comunitària europea, estatal, autonòmica, provincial i municipal, o qualsevol altre organisme de caràcter oficial o públic. La incompatibilitat s'estendrà al cònjuge de la persona que tinga alguna d'estes ocupacions, sempre que les activitats específiques de la professió de gestor administratiu es relacionen directament amb el càrrec que ocupe el seu cònjuge.  
d) Els que hagen sigut condemnats per delictes dolosos, fins a haver transcorregut el termini de dos anys després de complir la condemna.  
  
Article 23. Els que estiguen en possessió del títol oficial de gestors administratius i sol·liciten la incorporació al Col·legi en qualitat de no exercents hauran de complir els mateixos requisits que els exercents, a excepció dels apartats d, e, f i g de l'article 20 d'estos estatuts.  
  
  
Article 24. Davant de la denegació d'inscripció en el Col·legi, el sol·licitant podrà interposar els recursos corresponents que establix l'art. 15.  
  
  
Secció 3a. De la suspensió  
  
Article 25. Els gestors administratius podran ser suspesos de l'exercici de la professió en els supòsits següents:  
a) Per resolució judicial.  
b) Quan se seguisquen contra ells expedients disciplinaris: a') per fets que causen un desprestigi notori a la professió, o permeten suposar amb fonament la possibilitat d'ocasionar danys econòmics als qui puguen encarregar-li actuacions professionals; b') per supòsits d'incompatibilitat.  
c) Els encausats per delictes dolosos.  
  
  
Secció 4a. De la baixa  
  
Article 26. Els gestors administratius perdran la condició de col·legiat en els casos següents:  
a) Per baixa voluntària.  
b) Per incapacitat legal.  
c) Per defunció.  
d) Per resolució judicial que impose la pena d'inhabilitació absoluta o especial per a l'exercici de la professió.  
e) Per impagament de les quotes col·legials, en els termes de l'art. 14.  
f) Per causa d'incompatibilitat.  
g) En virtut d'expedient disciplinari.  
  
Article 27. Els canvis de residència, les baixes, i el canvi de situació professional a no exercent haurà de comunicar-se al Col·legi en el termini de quinze dies a comptar del moment en què es produïsca alguna d'estes situacions.  
Els trasllats o canvis de domicili professional hauran de comunicar-se prèviament.  
Quan el trasllat del domicili professional es produïsca fora de la demarcació territorial del Col·legi, este donarà compte al Consell Autonòmic i al Consell General de Gestors Administratius d'Espanya, a través del Col·legi Oficial de Gestors Administratius d'Alacant.  
  
Article 28. Els gestors administratius que cessen en la professió, per causes diferents de les disciplinàries, podran continuar col·legiats com a gestors no exercents, amb els drets i les obligacions que el reglament de règim interior els atribuïsca.  
  
  
Article 29. A la defunció d'un gestor administratiu, el seu cònjuge o causahavents podran continuar amb el despatx dels assumptes professionals que este tinga pendents, i designar un altre gestor exercent com a representant interí. Esta interinitat tindrà una duració màxima d'un any, i podrà ser prorrogada per un altre més, per la Junta de Govern, en atenció a les circumstàncies particulars que concórreguen en cada cas, sempre sota la supervisió d'un membre de la Junta de Govern.  
  
Així mateix, el gestor que haja cessat en la seua activitat disposarà del mateix termini d'un any per a concloure els assumptes pendents en tràmit.  
  
  
Secció 5a. De la identificació professional  
  
Article 30. Les persones col·legiades identificaran la seua personalitat i condició d'exercents o no exercents mitjançant un carnet o targeta d'identitat, en què figurarà la seua fotografia, i que s'ajustarà al model que en cada cas acorde la Junta de Govern.  
La pèrdua d'esta documentació s'haurà de posar en coneixement del Col·legi i, en cas de suspensió o baixa en l'exercici professional, la devolució serà obligatòria.  
Les persones col·legiades podran usar una insígnia de solapa segons model igualment aprovat per la Junta de Govern.  
  
  
Capítol II  
De l'exercici professional  
  
Secció 1a. Dels gestors incorporats a este col·legi  
  
Article 31. La professió de gestor administratiu serà exercida personalment, en règim de lliure competència, sense interposició de cap persona, i podrà auxiliar-se únicament d'empleats autoritzats per a la realització de gestions o tràmits, d'acord amb el que disposa el capítol V d'este títol.  
  
Article 32. Els gestors administratius hauran d'adaptar en la denominació per a distingir el seu despatx professional la indicació de gestoria administrativa o gestor administratiu.  
Tanmateix, això es pot substituir per una denominació subjectiva, personal o social, en el supòsit de societats professionals, així com en els despatxos col·lectius, amb l'autorització col·legial prèvia.  
El logotip d'identificació que distingisca la professió, que en cada moment determine el Consell General de Col·legis de Gestors Administratius d'Espanya, podrà ser utilitzat pels col·legiats en exercici, en els termes que establisca el Col·legi.  
  
  
Secció 2a. Dels deures i drets dels gestors administratius  
  
Article 33. Són deures corporatius dels gestors administratius:  
  
a) Exercir la professió personalment, sense interposició de cap persona, i actuar amb diligència, professionalitat i ètica.  
b) Conservar constància dels assumptes tramitats, d'acord amb la naturalesa específica de cada despatx, durant un període de cinc anys, comptats des de la terminació de l'assumpte.  
c) Fer constar en tots els documents i escrits relatius a la seua activitat professional el cognom, la condició de col·legiat i el segell professional i, si és el cas, el logotip.  
d) Acatar els acords adoptats per la Junta de Govern i la junta general del Col·legi o el Consell Autonòmic i General, sense perjudici del dret d'interposar recurs contra les seues resolucions.  
e) Assistir a les juntes, les reunions i les citacions col·legials per a les quals siga convocat.  
f) Participar amb puntualitat en l'alçament de les càrregues col·legials, ordinàries i extraordinàries, del Consell General de Col·legis, del Consell de Col·legis de la Comunitat Valenciana i, si és el cas, de les quotes de la mutualitat general.  
g) Evacuar els trasllats i atendre els requeriments i les citacions cursades per la Junta de Govern, o les comissions, delegacions i representacions col·legials, motivades per assumptes de la seua competència.  
h) Aplicar en les seues intervencions, a càrrec del gestor administratiu, la pòlissa de gestió, en la forma i quantia que establisca el Consell General de Gestors Administratius d'Espanya.  
i) Complir amb fidelitat i diligència les normes estatutàries, les del reglament de règim interior i els acords adoptats pel Col·legi, pel Consell Autonòmic o Consell General.  
j) Facilitar als investigadors nomenats a este efecte les inspeccions que duen a terme.  
k) Guardar el secret professional.  
l) Mantindre la formació professional en permanent estat d'actualització.  
m) Subscriure la pòlissa de responsabilitat civil a la qual fa referència l'art. 20 del present estatut.  
n) En l'exercici de la seua activitat professional, els gestors administratius tindran el deure d'informar, aconsellar i assessorar els clients, a l'efecte del desenvolupament més eficaç del procediment administratiu en el qual tinga lloc la seua actuació, i actuar en tot cas en règim de lliure competència.  
o) Qualsevol altra obligació que es derive dels preceptes del present estatut, de l'estatut orgànic de la professió o de qualsevol altra normativa que resulte aplicable a la professió de gestor administratiu.  
p) Disposar d'un correu electrònic per a relacionar-se i rebre comunicacions del Col·legi.  
  
Article 34. Els gestors administratius col·legiats tindran els drets corporatius següents:  
a) Promoure, sol·licitar i realitzar tota classe de tràmits requerits per les lleis per a l'exercici de drets i compliment d'obligacions, davant de qualsevol òrgan de les administracions públiques, en interés i a sol·licitud de qualsevol persona natural o jurídica, amb excepció de les facultats reservades legalment a altres professions titulades.  
b) Ser electors i elegibles per a càrrecs col·legials reglamentaris, els del Consell de Col·legis de la Comunitat Valenciana i els del Consell General, quan reunisca els requisits exigits en cada supòsit.  
c) Acudir a la Junta de Govern en demanda d'empara i defensa dels seus drets o per a denunciar accions o omissions que causen menyscapte per a la integritat professional, així com per a denunciar qualsevol infracció d'este estatut i les faltes de companyonia i competència deslleial que puguen produir-se en l'exercici de la professió.  
d) Actuar professionalment amb tota llibertat i independència, sense altres limitacions que les imposades per les lleis o per les normes de l'ètica o deontologia professional.  
e) Percebre les bestretes i els honoraris corresponents a la seua actuació professional.  
f) Rebre les distincions i honors a què es facen creditors i que atorga el Col·legi, el Consell Autonòmic o el Consell General.  
g) Rebre les prestacions i ajudes en les condicions que establisca el Col·legi.  
h) En defensa dels seus drets, el gestor administratiu podrà fer ús de tots els remeis o recursos que establisca la legislació vigent.  
i) Assistir als actes organitzats pel Consell General, el Consell Autonòmic o el Col·legi.  
j) Ser inclosos en les seccions col·legials que corresponguen a la seua especialitat professional, i en els serveis que puga establir el Col·legi, el Consell de Col·legis de la Comunitat Valenciana o el Consell General.  
k) Utilitzar els serveis col·legials que establisca el Col·legi, el Consell de Col·legis de la Comunitat Valenciana o el Consell General.  
l) Els gestors administratius podran col·laborar amb l'Administració pública amb la finalitat d'agilitzar la tramitació dels procediments i per a això, quan les circumstàncies d'estos així ho aconsellen, es podrà recordar entre els òrgans administratius competents i el Col·legi de Gestors Administratius l'adopció de les mesures procedents per a facilitar la presentació de documents, sense perjudici de la facultat d'acarament de documents i qualssevol altres atribuïdes per l'estatut de la professió.  
  
m) Els col·legiats podran promoure la remoció dels càrrecs de la Junta de Govern, mitjançant l'exercici de l'acció de censura i, si és el cas, de responsabilitat, davant de la junta general extraordinària corresponent. Esta acció s'haurà de sol·licitar per escrit dirigit al president/a del Col·legi, almenys pel 25 % del cens de col·legiats exercents, amb expressió concreta de les causes i fonaments que motiven la petició. En els quinze dies següents, el president/a convocarà la sol·licitada junta general extraordinària, sense que en l'ordre del dia puga figurar qüestió diferent per tractar. L'aprovació de la moció de censura requerirà el vot favorable de la majoria absoluta del cens total de col·legiats.  
  
  
Article 35. Els gestors administratius tenen dret a una compensació econòmica pels serveis prestats. La retribució econòmica dels gestors administratius es fixarà en concepte d'honoraris, sense estar sotmesa a aranzel.  
La Junta de Govern estarà obligada a emetre dictamen, si se li sol·licita, amb l'informe previ de la comissió corresponent, sobre qualsevol qüestió relativa als honoraris professionals.  
La Junta de Govern quedarà obligada a mediar i resoldre en qualsevol qüestió que sobre honoraris professionals li siga sotmesa voluntàriament, tant pel col·legiat com pel particular reclamant.  
  
  
  
Capítol III  
De l'exercici professional en despatxos col·lectius i societats professionals  
  
Secció 1a. De les normes generals  
  
Article 36. Els gestors administratius inscrits en este col·legi, amb independència del dret a l'exercici lliure i personal de la professió, en la forma regulada en els presents estatuts, amb l'autorització prèvia de la Junta de Govern, inscripció en el registre especial constituït a este efecte, i després del pagament, si és el cas, de les quotes establides pel Col·legi, podran exercir la professió col·lectivament.  
  
Article 37. Els gestors administratius hauran d'exercir, no obstant això, fins i tot en els supòsits en què realitzen l'exercici professional a través de formes col·lectives, la professió de manera personal, sense cap interposició, de manera que la relació amb el client siga sempre intuitu personae.  
A este efecte, doncs, hauran de fer constar el nom i cognoms, la condició de gestor administratiu i la utilització del logotip o escut de la professió en la forma que en cada moment establisca el Consell General de Col·legis de Gestors Administratius d'Espanya.  
El gestor administratiu podrà establir, dins de la seua demarcació col·legial, un o diversos despatxos-sucursal, amb l'autorització prèvia de la Junta de Govern.  
  
Article 38. Complint els requisits establits en els presents estatuts, els col·legiats podran exercir la professió al servei d'entitats, de manera col·lectiva, o a través de societats professionals, en la forma que establix l'article 41 d'estos estatuts.  
  
  
Secció 2a. De l'exercici professional al servei d'entitats  
  
Article 39. Els gestors administratius podran prestar els seus serveis professionals a qualsevol tipus d'entitats i els seus associats, segons les normes del reglament del règim interior.  
  
  
Secció 3a. Dels despatxos col·lectius  
  
Article 40. Els gestors administratius podran agrupar-se, per a l'exercici professional, minutar cadascun els serveis professionals prestats als seus respectius clients i seguir les prescripcions següents:  
  
a) Tots ells hauran de constar com a col·legiats exercents.  
b) Podran anunciar-se individualment o col·lectivament, seguint les normes generals i col·legials sobre publicitat.  
c) Necessitarà el permís de la Junta de Govern.  
  
Secció 4a. De les societats professionals  
  
Article 41. Els gestors administratius podran exercir la professió a través de societats professionals.  
S'entén per societats professionals les societats que, d'acord amb la Llei 2/2007, de 15 de març, de societats professionals, reunixen tots els requisits exigits, tenen per objecte l'exercici comú d'activitats professionals i que estan constituïdes per un o més professionals, amb titulació universitària o oficial, i inscrits en el col·legi professional corresponent, segons la legislació vigent sobre això.  
  
Les societats professionals en les quals participen els gestors administratius hauran de reunir els requisits següents:  
a) Podran revestir qualsevol forma societària prevista en les lleis i formalitzar els requisits establits en la Llei 2/2007, de 15 de març, de societats professionals.  
b) Únicament podran tindre com a objecte social l'exercici de les activitats professionals dels socis integrants, i lògicament, entre estes, les que componen l'activitat del professional gestor administratiu.  
  
c) Les activitats dels professionals intervinents no han de resultar incompatibles, d'acord amb les respectives regulacions.  
d) El gestor o gestors administratius pertanyents a la societat podran tindre qualsevol tipus d'intervenció en esta.  
e) El gestor administratiu participarà d'acord amb la llei de societats professionals en l'òrgan d'administració de la societat.  
f) El contracte de societat professional sempre haurà de figurar en escriptura pública.  
g) El contracte social haurà de sotmetre's al control i l'aprovació de la Junta de Govern i procedir a inscriure'l en el Registre especial col·legial de societats professionals.  
h) La Junta de Govern revisarà l'adequació del contracte de societat a les exigències del present estatut i les normes de deontologia professional, i donar, si és el cas, la seua aprovació. La denegació podrà ser recorreguda pel col·legiat, segons el que establix l'art. 15 d'este estatut.  
  
i) Per a sol·licitar l'autorització col·legial i la inscripció en el referit registre, s'haurà d'aportar: 1) còpia autèntica de l'escriptura del contracte social; 2) alta en l'Impost d'Activitats Econòmiques de la societat; 3) justificant del número d'identificació fiscal; 4) justificant d'haver satisfet al Col·legi la quota corresponent d'inscripció de la societat, que li seria retornada en cas de denegació; 5) qualsevol altre document o requisit que la Junta de Govern considere necessari per a garantir l'exercici personal de la professió.  
j) Qualsevol canvi produït en el contracte de societat, en l'administració d'esta, en la participació dels seus components o la seua liquidació haurà de ser comunicat, en el termini màxim de tres mesos, al Col·legi per a la seua corresponent anotació en el Registre especial de societats professionals.  
  
  
Capítol IV  
De l'actuació d'ofici  
  
Article 42. La Junta de Govern del Col·legi establirà si, ho considera oportú, un torn especial entre els col·legiats, amb més de tres anys d'exercici en la professió, per a actuar gratuïtament a favor de les persones físiques que ho sol·liciten al Col·legi, i que es troben compresos en alguna de les condicions següents:  
a) Que el sol·licitant obtinga com a ingressos, per qualsevol concepte, quantitat inferior a l'IPREM.  
b) Els altres supòsits que, en atenció a les circumstàncies concretes, decidisca la Junta de Govern, que resulten mereixedors de l'actuació d'ofici.  
c) La Junta de Govern establirà la remuneració corresponent a les actuacions d'ofici a càrrec de les arques col·legials.  
  
  
Capítol V  
Dels empleats de les gestories administratives  
  
Article 43. De conformitat amb el que establix l'art. 31, els gestors administratius podran auxiliar-se, tant dins de les seues oficines com per a la realització d'operacions materials pròpies de les gestions que se'ls encomanen, d'empleats autoritzats, que actuaran en tot cas sota la seua direcció, vigilància i responsabilitat.  
Els gestors administratius podran designar lliurement els seus empleats auxiliars, que hauran de reunir els requisits exigits per la legislació laboral general i l'especial que li siga aplicable i els de no estar compresos en cap de les incompatibilitats establides per als gestors administratius en el present estatut.  
  
Article 44. Els respectius col·legis expediran als empleats dels gestors administratius, a petició d'estos últims, una acreditació que certifique la seua condició.  
  
  
Títol tercer  
De l'organització col·legial  
  
Capítol I  
Dels òrgans col·legials  
  
Article 45. El Col·legi actuarà per mitjà de:  
a) La junta general de col·legiats.  
b) La Junta de Govern.  
c) Les delegacions col·legials.  
  
  
Capítol II  
De les juntes generals de col·legiats  
  
Article 46. La junta general de col·legiats estarà constituïda per tots els integrants del cens col·legial que assistisquen a la convocatòria.  
La junta general de col·legiats, com a òrgan suprem de la voluntat col·legial en els assumptes propis de la seua competència, segons les disposicions d'este estatut, i sense més limitacions que les legalment establides, adoptarà acords que, vàlidament adoptats, obliguen fins i tot als dissidents o absents.  
Tots els col·legiats en el ple exercici dels seus drets corporatius podran assistir amb veu i vot a les juntes generals.  
Les juntes generals del Col·legi Oficial de Gestors Administratius d'Alacant tindran el caràcter d'ordinàries o extraordinàries.  
Les juntes generals -ordinàries o extraordinàries- hauran de ser convocades per escrit, o mitjançant mitjans informàtics, electrònics i telemàtics, o qualsevol altre mitjà que la Junta de Govern així ho determine.  
Les juntes generals de col·legiats, tant ordinàries com extraordinàries, quedaran constituïdes vàlidament en primera o única convocatòria quan concórreguen o hi assistisquen un terç dels col·legiats presents tant de manera física, com els que hagen sol·licitat el vot de manera no física o de no presencial, i en este cas així s'haja regulat; i en segona convocatòria qualsevol que siga el nombre de col·legiats amb dret a vot. El termini de convocatòria serà amb quinze dies naturals d'antelació, s'haurà d'acompanyar tota la documentació i informació relativa a esta.  
  
  
Article 47. Les juntes generals ordinàries hauran de realitzar-se en el primer semestre de cada any, excepte circumstàncies especials segons el parer de la Junta de Govern.  
  
Article 48. En les juntes generals ordinàries es tractarà:  
a) De l'aprovació, després de la lectura, de l'acta de la junta anterior.  
b) Sobre la renovació de càrrecs de la Junta de Govern, quan haja de tindre lloc, així com la suplència de les vacants produïdes en l'òrgan de govern.  
c) Conéixer de la memòria anual, en la qual es donarà compte de la tasca col·legial realitzada durant l'exercici precedent.  
d) Aprovar, si és el cas, la gestió dels membres de la Junta de Govern i la liquidació de comptes de l'exercici anterior.  
e) De l'aprovació, si és el cas, del projecte de pressupost per a l'exercici següent. Si resulta aprovat, s'elevarà al Consell Autonòmic o, si és el cas, al General, perquè el vise.  
f) Així com totes les propostes que formule la Junta de Govern, sobre assumptes col·legials i professionals, que no corresponguen ser tractades en junta general extraordinària.  
g) Torn obert de precs i preguntes.  
  
Article 49. Les juntes generals extraordinàries es realitzaran sempre que ho considere necessari la Junta de Govern, o quan ho sol·liciten, mitjançant escrit dirigit a esta, un nombre de col·legiats equivalent, com a mínim, al 20 % dels quals constituïsquen el cens col·legial, per a la qual cosa s'haurà de fer menció expressa del motiu o motius pels quals se sol·licita la convocatòria d'esta junta, i no podran tractar-s'hi més que sobre els punts que figuren en l'ordre del dia establit pels sol·licitants. La celebració de les juntes generals extraordinàries, degudament sol·licitades pels col·legiats, hauran de realitzar-se dins dels trenta dies naturals següents a la presentació de la sol·licitud, i hauran de seguir-se les normes generals per a convocar-les.  
  
  
Article 50. En les juntes generals extraordinàries es tractarà:  
a) Aprovació i modificació dels estatuts del Col·legi.  
b) Creació, modificació, suspensió temporal i cessament dels serveis professionals centralitzats a càrrec del Col·legi o de les seues delegacions.  
c) Autorització a la Junta de Govern per a adquirir o cedir, per qualsevol títol, així com per a establir qualsevol gravamen, sobre béns immobles, que afecten el patrimoni col·legial.  
d) Censurar la gestió de la Junta de Govern, d'algun dels seus membres o de les seues delegacions, comissions i seccions, que formen part de l'organització col·legial.  
e) Aprovació de derrames i quotes extraordinàries a càrrec dels col·legiats que no hagen sigut incloses en els pressupostos anuals.  
f) La fusió, absorció, segregació o canvi de denominació del Col·legi.  
g) La dissolució del Col·legi, en l'acord de la qual hauran de nomenar-se els liquidadors.  
El termini de convocatòria es farà amb un mínim de quinze dies naturals d'antelació i s'hauran d'acompanyar l'ordre del dia i tots els documents i informació relativa a esta.  
  
Article 51. Les juntes generals podran convocar-se igualment per mitjans informàtics, electrònics i telemàtics, el desenvolupament de les quals haurà de recollir-se en el reglament de règim interior.  
  
Article 52. La Junta de Govern tindrà la facultat de convocar la junta general: a) mitjançant dues convocatòries, primera i segona; o b) mitjançant convocatòria única.  
En els dos supòsits, el quòrum necessari per a constituir-la vàlidament serà el que establix l'article 46.  
  
Article 53. Els acords s'adoptaran per majoria simple de vots dels assistents i decidirà els empats el vot diriment del president/a.  
  
  
Article 54. El president/a dirigirà els debats, concedirà en les discussions almenys dos torns en pro i dos en contra de la proposició que es tracte; una vegada esgotats estos, la proposta serà sotmesa a votació, i podrà intervindre abans d'esta el president/a.  
Si la importància o gravetat de l'assumpte ho requerix, el president/a podrà ampliar el nombre de torns i concedir la paraula per a rectificacions o al·lusions, que hauran de limitar-se al punt concret que les motive i al temps que establisca la mesa.  
En el curs del debat, el president/a concedirà i retirarà la paraula, cridarà a l'ordre a les persones col·legiades que s'excedisquen en el seu al·legat, no se cenyisquen a l'assumpte debatut, o falten el respecte a la seua autoritat, a la junta general o algun col·legiat, i podran arribar a retirar-li la paraula i fins i tot a expulsar-lo de l'assemblea.  
  
Article 55. Les votacions podran ser a mà alçada, nominals, públiques o secretes. Seran nominals quan ho sol·licite la tercera part dels assistents, i secretes, mitjançant papereta, quan ho sol·licite un 5 % dels assistents o ho dispose el president/a, de conformitat amb la mesa, si considera que la qüestió debatuda pot afectar l'honorabilitat d'algun col·legiat, o per concórrer, al seu judici, altres circumstàncies d'especial naturalesa. El vot de les persones col·legiades exercents tindrà el doble de validesa que el dels no exercents.  
Els acords obligaran a totes les persones col·legiades des del moment que s'adopte, fins i tot als dissidents i absents. La impugnació dels acords serà objecte de regulació en un reglament de règim intern.  
  
Únicament, en el cas que la Junta de Govern, després d'informe de l'assessor jurídic, si n'hi ha, considere que l'acord de la junta general és contrari a les lleis o als estatuts, podrà suspendre'n l'execució i interposar un recurs corporatiu contra este, en el termini de trenta dies naturals, davant del Consell Autonòmic de Col·legis Oficials de Gestors Administratius de la Comunitat Valenciana, a fi que este dicte la resolució pertinent. Contra la resolució expressa o tàcita del Consell Autonòmic es podrà interposar un recurs previst en l'art. 15 d'estos estatuts.  
  
  
  
Capítol III  
De la Junta de Govern  
  
Secció 1a. De la composició  
  
Article 56. La Junta de Govern del Col·legi estarà integrada per un president/a, un vicepresident/a, un secretari/ària, un vicesecretari/ària, un tresorer/a, un comptador/a, i un nombre de vocals que determine la Junta de Govern, sense que en cap cas puga excedir de nou. Independentment d'este nombre, seran considerats com a vocals nats els delegats col·legials.  
Els membres de la Junta de Govern del Col·legi exerciran el càrrec de manera gratuïta o retribuïda, segons siga procedent, i tindran dret a l'abonament de les despeses que els supose l'exercici de les funcions representatives per a les quals han sigut triats.  
  
  
Secció 2a. De les funcions dels seus components  
  
Article 57. Són funcions del president/a:  
a) La representació oficial del Col·legi en totes les relacions d'este amb els poders públics, entitats, corporacions i personalitats de qualsevol altre ordre.  
b) La presidència de les juntes de govern i les juntes generals, així com totes les comissions i actes als quals assistisca, i dirigir els debats i dirimit en les votacions els empats amb el seu vot de qualitat.  
  
c) La funció correccional reservada a la seua autoritat.  
d) Ocupar la Presidència nada de totes les seccions o comissions creades, o que es creen en el si del Col·legi.  
e) Expedir deslliuraments, designar els torns d'ofici, així com els perits, que sol·liciten els tribunals de justícia.  
f) Conformar amb el seu vistiplau les actes i certificacions expedides pel secretari de la Junta de Govern.  
g) Adoptar qualsevol resolució que siga necessària, en nom del Col·legi, en el moment en què no puga actuar la Junta de Govern, i donar compte a esta en la primera sessió que desenvolupe.  
  
Article 58. Són funcions del vicepresident/a substituir el president/a i assumir les seues funcions, en cas d'absència, malaltia, abstenció, recusació o vacant.  
  
Article 59. Són funcions del secretari/ària:  
a) Redactar les actes de les juntes generals i juntes de govern.  
b) Portar els llibres necessaris per a l'adequat control i servei del Col·legi, per a la qual cosa hi haurà d'haver, com a mínim, el de col·legiats, seccions, registre de societats, registre de títols, el de correccions disciplinàries, i el d'entrades i eixides per a documents i correspondència.  
c) Redactar i dirigir les comunicacions de citació per a tots els actes del Col·legi, amb la deguda antelació, i seguir les instruccions del president.  
d) Rebre i donar compte al president de totes les sol·licituds i comunicacions que es reben en el Col·legi.  
e) Lliurar, amb el vistiplau del president, certificacions.  
f) Dirigir i organitzar les oficines col·legials i ocupar la prefectura de personal.  
g) Tindre a càrrec seu l'arxiu i el segell del Col·legi.  
  
Article 60. Són funcions del vicesecretari/ària substituir el secretari/ària i assumir les seues funcions, en cas d'absència, malaltia, abstenció, recusació o vacant.  
  
Article 61. Són funcions del tresorer/a:  
a) Materialitzar la recaptació i custòdia de fons col·legials.  
b) Pagar els deslliuraments que expedisca el president/a.  
c) Informar periòdicament la Junta de Govern del compte d'ingressos i despeses i la marxa del pressupost.  
d) Formalitzar anualment els comptes de l'exercici econòmic vençut.  
e) Redactar els pressupostos anuals que la Junta de Govern ha de presentar a l'aprovació de la junta general ordinària.  
f) Ingressar i retirar fons dels comptes bancaris de manera solidària amb el president/a, vicepresident/a, tresorer/a o comptador/a.  
g) Portar inventari minuciós del patrimoni col·legial, del qual és administrador.  
h) Controlar la comptabilitat i verificar la caixa.  
i) Cobrar els interessos i rendes del capital del Col·legi.  
  
Article 62. Són funcions del comptador/a:  
a) Intervindre en les operacions de tresoreria.  
b) Auxiliar el tresorer/a en la confecció de comptes, balanços i pressupostos.  
c) Substituir el tresorer/a i assumir les seues funcions, en cas d'absència, malaltia, abstenció, recusació o vacant.  
d) Ocupar signatura solidària amb este per a la disposició de fons col·legials.  
e) I, així mateix, les funcions que li assigne el president/a.  
  
Article 63. Són funcions dels vocals. Els vocals duran a terme els serveis i comeses que el president/a i la Junta de Govern els encomanen, i efectuaran les substitucions que corresponguen.  
  
  
Secció 3a. De l'elecció  
  
Article 64. Els membres de les juntes de govern seran elegits mitjançant votació d'entre els col·legiats, exercents o no, que no hagen sigut sancionats, durant els cinc anys anteriors a l'elecció per faltes en l'exercici de la professió de gestor administratiu, i hauran de tindre una antiguitat en la professió de cinc anys, per al càrrec de president/a i de tres per a la resta dels membres d'esta junta.  
  
La duració del mandat serà de quatre anys, i es produirà la renovació dels membres d'esta íntegrament.  
El president/a limitarà el seu mandat a tres legislatures.  
  
Article 65. Els aspirants a ocupar els càrrecs de la Junta de Govern hauran de presentar en la secretaria del Col·legi una proposta de candidatura, almenys amb deu dies d'antelació a la data de l'elecció.  
  
  
Article 66. La Junta de Govern, en sessió extraordinària, que tindrà lloc l'endemà del tancament del termini de presentació de candidatures, acordarà la proclamació dels candidats que reunixen les condicions estatutàries i reglamentàries exigibles, i publicaran el seu nom en el tauler d'anuncis i pàgina web del Col·legi.  
Els acords de la Junta de Govern sobre exclusió de candidats seran impugnables, pel candidat exclòs, en la forma establida en l'art. 15 dels presents estatuts.  
  
Article 67. L'elecció dels càrrecs de la Junta de Govern s'efectuarà mitjançant votació directa i secreta dels col·legiats. Totes les persones col·legiades amb dret a vot podran votar la totalitat dels càrrecs que isquen a elecció i es computaran els vots dels col·legiats exercents amb doble valor dels emesos pels no exercents. Prèviament, es constituirà la mesa electoral sota el control de la qual es desenvoluparan els actes electorals. Serà presidida pel president/a del Col·legi o per qui el substituïsca, assistit pel secretari/ària, o dos membres de la Junta de Govern, a més dels interventors escrutadors que, en nombre d'un, hagen sigut designats per cada candidatura. Cap persona candidata podrà formar part de la mesa electoral. Si algun membre de la Junta de Govern no pot formar part de la mesa electoral, per tindre la condició de candidat/a, el seu lloc en la mesa electoral serà ocupat per qualsevol altre membre de la Junta de Govern i, en cas de no resultar possible, es cobrirà mitjançant sorteig celebrat per la Junta de Govern entre el cens de col·legiats exercents.  
  
El dia de l'elecció el president/a de la mesa electoral indicarà l'inici de la votació. Una vegada conclosa esta, es realitzarà l'escrutini, que serà públic, i els electors podran examinar les paperetes que donen lloc a algun dubte abans de proclamar-se els triats.  
En les paperetes electorals, el model de les quals serà establit per la Junta de Govern, es considerarà nul tot el que determine la Llei general electoral. El president/a, o qui el substituïsca, extraurà i llegirà les paperetes una per una, i podran ser examinades pels interventors.  
  
Finalitzat l'escrutini, el president/a anunciarà el resultat i proclamarà electes les persones candidates que hagen obtingut major nombre de vots. En cas d'empat, es proclamarà el de més antiguitat en el Col·legi.  
  
  
Article 68. En l'elecció de les persones candidates a la Junta de Govern, els col·legiats podran utilitzar els següents sistemes d'emissió de vots:  
a) Presencial, hauran d'indicar en la papereta de manera clara el càrrec o els càrrecs que es voten i fer constar a continuació el nom del candidat a qui atorguen el vot.  
b) Per correu certificat, missatgeria o personalment pel mateix gestor en el registre habilitat a este efecte, en un sobre en l'exterior del qual es faça constar únicament a l'efecte d'elecció de càrrec. El sobre esmentat inclourà una carta de remissió subscrita pel col·legiat en la qual figure estampat el segell professional, la seua signatura i adjuntarà qualsevol document legalment establit que acredite la seua identitat.  
c) Per mitjans informàtics, electrònics, telemàtics, mitjans descrits de manera enunciativa i no limitativa, si així s'ha regulat reglamentàriament, sempre que es garantisca degudament la identitat del subjecte que exercix el dret a vot.  
En el sobre indicat s'inclourà un sobre tancat que contindrà la papereta de vot. Estes paperetes es podran retirar en la secretaria del Col·legi.  
Seran admeses per a les eleccions les cartes que arriben a la mesa electoral fins al moment que a través d'esta es declare tancada la votació. El president/a, o qui el substituïsca, les introduirà una a una en l'urna i el secretari/ària anotarà els noms dels votants en la llista corresponent.  
  
  
Secció 4a. De les actes i notificacions  
  
Article 69. Les actes de les juntes generals electorals seran signades pel president/a, o qui el substituïsca, i el secretari/ària de la Junta de Govern i els interventors, en què es farà constar: el compliment dels requisits estatutaris i legals de la convocatòria; la proclamació de candidats i citació per a la Junta; la composició de la mesa; l'hora d'inici i fi de la votació; la relació de votants, inclosos els que van emetre el vot per correu, amb esta indicació; les incidències, si n'hi ha; les paperetes rebutjades, amb descripció de la raó per la qual no van ser admeses, i el resultat de l'escrutini, per al qual s'ajudaran les originals d'estes paperetes.  
  
  
Article 70. En el termini de cinc dies, des de la constitució dels òrgans de Govern, haurà de comunicar-se la composició d'estos, i el compliment dels requisits legals de la seua elecció, a la conselleria competent en matèria de consells i col·legis professionals de la Generalitat Valenciana, a través del Consell de Col·legis Autonòmic, i al Ministeri de les Administracions Públiques, a través del Consell General, en compliment del deure de comunicació.  
  
Article 71. En el supòsit que es produïsca una vacant en la Junta de Govern, el president/a tindrà facultat per a proveir-la interinament fins que es produïsca la pròxima junta general ordinària, en què eixirà esta vacant a elecció i se seguirà el procediment establit en els articles precedents.  
  
  
Secció 5a. Dels cessaments  
  
Article 72. Els membres de la Junta de Govern del Col·legi cessaran per les causes següents:  
a) Per la falta de concurrència dels requisits exigits pels estatuts per a l'acompliment del càrrec.  
b) Per expiració del terme per al qual va ser triat o designat interinament.  
c) Per renúncia de l'interessat.  
d) Per falta d'assistència injustificada a tres sessions consecutives o sis en el terme d'un any.  
e) Per aprovació de la moció de censura promoguda contra ell.  
f) Per defunció.  
g) Cessament per expedient disciplinari.  
  
  
Secció 6a. Dels tractaments i honors  
  
Article 73. El president/a tindrà el tractament d'il·lustríssim/a.  
El president/a i els membres de la Junta de Govern, si així ho acorda esta, usaran en els actes oficials, com a distintiu de la seua personalitat, les medalles amb cordó que acrediten la seua condició.  
  
   
Secció 7a. De les funcions de la Junta de Govern  
  
Article 74. Correspon a la Junta de Govern:  
a) La representació del Col·legi, que serà exercida pel president/a, i el substituirà el vicepresident/a i, en cas d'impossibilitat dels dos, la persona que la mateixa junta de govern designe entre els seus membres.  
  
b) Exercir l'autoritat col·legial en tots els assumptes de la competència del Col·legi.  
c) Complir i fer complir les disposicions legals que afecten el Col·legi o els seus col·legiats, així com complir i fer complir els acords de la junta general.  
d) Redactar la memòria i el projecte anual de pressupostos col·legials, que se sotmetran a l'aprovació de la junta general i al visat del Consell Autonòmic.  
e) Redactar l'estat i liquidació de comptes de cada exercici econòmic.  
f) Convocar les juntes generals, ordinàries i extraordinàries.  
g) Dictar els acords que siguen procedents en les matèries sotmeses a la seua competència per este estatut i altres disposicions.  
h) La custòdia i administració dels béns i recursos del Col·legi, així com la inversió dels fons que no siguen necessaris per a atendre en les previsions pressupostàries corrents.  
i) Conéixer totes les matèries que sotmeten els seus col·legiats, sense perjudici dels recursos que contra els seus acords siguen procedents.  
j) Modificar la composició i funcions de la Junta de Govern i de les delegacions col·legials, amb subjecció al que puga establir la legislació en matèria de col·legis professionals.  
k) Informar sobre qüestions relatives a les minutes d'honoraris professionals que li siguen requerides.  
l) Vetlar perquè l'actuació professional de les persones col·legiades es desenvolupe dins dels paràmetres de l'ètica i deontologia professional, tant en la seua relació amb l'Administració, amb els companys o amb els clients.  
m) Conéixer els expedients informatius, disciplinaris i honorífics que siguen incoats i designar, d'entre els seus membres, instructor i secretari/ària.  
n) Crear les comissions col·legials amb els seus registres col·legials corresponents que resulten convenients per al millor compliment dels seus fins.  
o) Nomenar, suspendre i acomiadar els empleats del Col·legi.  
p) Emparar els col·legiats en tots els seus drets col·legials.  
q) Organitzar tots els actes formatius i culturals, amb la finalitat de fomentar la seua màxima capacitació col·legial.  
r) Resoldre sobre les sol·licituds d'incorporació col·legial, així com la suspensió i baixa de la condició de col·legiat.  
s) Exercir la facultat disciplinària entre els col·legiats, així com promoure qualsevol acció judicial, davant de qualsevol jurisdicció, en defensa dels drets corporatius, i especialment les que tinguen com a finalitat la persecució de l'intrusisme professional.  
t) Mantindre la relació i coordinació necessària amb el Consell de Col·legis Oficials de Gestors Administratius d'esta comunitat i el Consell General.  
u) La Junta de Govern en sessió ordinària o extraordinària podrà autoritzar per raons d'operativitat col·legial a empleats del Col·legi a disposar, ingressar o retirar fons dels comptes bancaris de manera solidària, presencial o telemàticament.  
  
  
Secció 8a. De les reunions  
  
Article 75. Les juntes de govern podran constituir-se en Ple i en Comissió Permanent. Integren el Ple la totalitat dels seus membres, enumerats en l'article 56, que hauran de reunir-se, almenys, una vegada al trimestre. La Comissió Permanent estarà integrada pel president/a, vicepresident/a, secretari/ària, vicesecretari/ària, tresorer/a i comptador/a o vocals que, nomenats pel president/a, respectivament, els substituïsquen en cas d'absència o malaltia, i haurà de reunir-se, convocada pel president, quan calga tractar de qüestions importants i urgents.  
  
Els acords s'adoptaran per majoria simple de vots dels membres assistents i decidirà els empats, si és el cas, el vot diriment del president/a.  
Facultativament, la Junta de Govern podrà nomenar un lletrat/ada assessor/a, que assistirà a les juntes amb veu, però sense vot.  
  
Article 76. Les juntes de govern, a més del que preveu l'art. 75, es reuniran, quan el president/a jutge convenient convocar-la, o a sol·licitud d'un nombre de membres igual a un terç dels seus components. En els dos casos la reunió haurà de convocar-se dins de les quaranta-huit hores següents a la formulació de la sol·licitud, i esta haurà de tindre lloc en els huit dies següents.  
  
Article 77. Les actes de les juntes generals i de govern es transcriuran, separadament, en dos llibres, i podrà estar registrat per mitjans telemàtics, legalitzats pel Consell Autonòmic, que a este efecte i amb caràcter obligatori es duran en el Col·legi. Estes seran signades pel president/a i pel secretari/ària, o pels qui hagen exercit les seues funcions en la junta de què es tracte.  
  
  
Capítol IV  
De les delegacions col·legials  
  
Article 78. Les delegacions col·legials estaran integrades per un delegat/a, subdelegat/a, tresorer/a, secretari/ària, vicesecretari/ària i comptador/a, designats i remoguts lliurement per la Junta de Govern del Col·legi d'Alacant, a proposta de la delegació corresponent.  
El mandat dels càrrecs esmentats serà de quatre anys, amb un màxim de tres legislatures per al càrrec de delegat.  
Es reunirà obligatòriament una vegada al trimestre. De la mateixa manera, hauran de reunir-se a sol·licitud del seu delegat/a o d'un terç dels seus components. En els dos casos, es convocarà en les quaranta-huit hores següents a la sol·licitud, i la reunió tindrà lloc en els huit dies següents.  
Traslladaran a la Junta de Govern, en el terme de deu dies naturals, els acords i resolucions adoptats.  
  
Article 79. Les persones col·legiades adscrites a la demarcació de la respectiva delegació col·legial es reuniran quan siguen convocats pel delegat o pel president del Col·legi, si és el cas, i com a mínim una vegada a l'any, per a tractar els assumptes concernents al seu àmbit territorial.  
La Junta de Govern podrà convocar reunió dels col·legiats que pertanguen a la demarcació d'una delegació col·legial, quan ho sol·licite per escrit un nombre equivalent a la tercera part del cens de col·legiats de la demarcació de la delegació i esmenten expressament el motiu o els motius pels quals se sol·licite. Hi hauran de tractar-se exclusivament els assumptes objecte de la convocatòria.  
  
Article 80. Per a ser nomenat delegat/a col·legial serà condició necessària, per raó del seu caràcter de vocals nats de la Junta de Govern que els conferixen els presents estatuts, reunir els requisits exigits per a ser membre de la Junta de Govern.  
  
Article 81. Correspon a les delegacions col·legials:  
a) Vetlar perquè els col·legiats observen els principis ètics i deontològics, tant en la seua relació amb l'Administració com amb els companys i els clients.  
b) Desenvolupar i fomentar dins de l'àmbit territorial de la delegació activitats culturals i formatives, i al mateix temps recollir les peticions i suggeriments dels col·legiats, per a traslladar-los a la Junta de Govern.  
c) Nomenar les comissions o seccions de col·legiats que consideren necessàries per al millor compliment dels objectius col·legials.  
d) Executar els acords de la junta general i de la Junta de Govern en tot el que afecte les seues delegacions col·legials.  
  
Article 82. En l'exercici de les seues funcions, els delegats/ades col·legials actuaran sempre d'acord amb la Junta de Govern Col·legial.  
En cap cas podrà dirigir-se directament als organismes superiors de la professió i hauran de fer-ho a través de la Junta de Govern del col·legi de la qual depenen.  
De la mateixa manera, s'abstindran de qualsevol actuació en els assumptes que revisten caràcters generals o que puguen afectar la professió sense plantejar abans el cas a la Junta de Govern, a fi que per mediació seua es prenga l'acord oportú.  
  
Article 83. Correspon als delegats/ades de la Junta de Govern, en les localitats on hi haja delegacions, la representació del Col·legi davant de les autoritats i organismes administratius del seu àmbit i davant dels gestors administratius que exercixen en la seua demarcació. Igualment, tenen la representació dels col·legiats davant del Col·legi.  
Pel seu conducte es tramitaran totes les comunicacions entre col·legiats i Col·legi, i per delegació de la Junta de Govern podran exercir totes les facultats que a estes corresponguen en la localitat o província de la seua delegació.  
  
  
Capítol V  
De les comissions col·legials  
  
Article 84. La Junta de Govern, per a la major eficàcia en el desenvolupament de les seues funcions, podrà constituir comissions, que actuaran per delegació d'esta en l'estudi i tramitació dels assumptes que els siguen encomanats.  
La Junta de Govern podrà acordar la supressió i modificació de les comissions ja establides, així com la creació de les quals considere pertinents.  
  
  
Capítol VI  
Dels serveis centralitzats  
  
Article 85. La junta general extraordinària, convocada a este efecte, podrà acordar, en col·laboració amb l'Administració i a fi d'agilitzar els tràmits i evitar l'intrusisme, la creació de serveis professionals centralitzats pel Col·legi, que comprenguen la totalitat de l'àrea col·legial o una part d'esta. La junta general extraordinària podrà, igualment, acordar la supressió dels serveis centralitzats ja establits.  
  
L'acord, adoptat per majoria simple, tindrà força obligatòria per a tots els col·legiats, fins i tot els dissidents i els absents.  
Per al manteniment d'estos serveis centralitzats, la Junta de Govern establirà derrames, drets o taxes especials, obligatòries per a tots els col·legiats que utilitzen estos serveis, les partides dels quals hauran de consignar-se en els pressupostos anuals.  
La Junta de Govern, mitjançant acord pres per les dues terceres parts dels seus membres, podrà suspendre o ampliar la prestació de qualsevol servei centralitzat, quan, en la seua opinió, les circumstàncies i la urgència ho requerisquen, per al millor desenvolupament dels drets col·legials, i en donarà compte a la junta general extraordinària, que haurà de convocar, tan prompte com siga possible, per a ratificar-ho, si és el cas.  
  
  
Capítol VII  
Dels empleats del col·legi  
  
Article 86. La Junta de Govern, segons les necessitats del servei, determinarà i designarà el nombre d'empleats administratius i subalterns del Col·legi, així com la distribució del treball, horari, sous, ascensos i gratificacions, subjectes als drets i obligacions assenyalats en les disposicions laborals d'aplicació.  
Al secretari/ària del Col·legi, per ocupar la Prefectura de Personal, li incumbix l'organització i direcció de les oficines, a l'efecte de les quals proposarà en cada cas a la Junta de Govern les atribucions i funcions que han d'exercir els empleats del Col·legi per a la millor prestació dels serveis encomanats.  
  
  
Títol quart  
De la responsabilitat disciplinària de les persones col·legiades  
  
Capítol I  
De les facultats disciplinàries  
  
Article 87. Amb independència de la responsabilitat civil, penal o d'un altre ordre, en què puguen incórrer els gestors administratius, estos estan subjectes a responsabilitat disciplinària, en el cas que contravinguen els seus deures professionals.  
Les accions disciplinàries es faran constar en el seu expedient personal. S'hi faran constar també, quan la Junta de Govern ho considere pertinent, les infraccions als drets corporatius que hagen donat lloc a procediments judicials.  
  
Article 88. El president/a i la seua junta de govern tenen competència per a l'exercici de la jurisdicció disciplinària, dins de l'àmbit territorial del Col·legi, amb subjecció a les normes següents:  
a) La correcció disciplinària es concretarà a les infraccions dels deures professionals o normes ètiques de conducta professional.  
b) La correcció es formalitzarà en el si d'un expedient disciplinari, que haurà d'haver sigut precedit d'un expedient informatiu.  
c) Les correccions per imposar seran les següents:  
1. Prevenció per escrit.  
2. Reprensió privada.  
3. Multa pecuniària, segons l'entitat dels fets.  
4. Suspensió de l'exercici de l'advocacia durant un termini no superior a dos anys.  
5. Expulsió del Col·legi.  
  
  
Article 89. En el supòsit que l'expedient disciplinari siga dirigit contra algun dels membres de la Junta de Govern, correspondrà la instrucció i resolució al Consell Autonòmic si està constituït o, si és el cas, al Consell General  
Contra la resolució que dicte l'organisme referit es podrà interposar un recurs directament davant de la jurisdicció contenciosa administrativa, una vegada esgotats els recursos corporatius, quan siguen procedents.  
  
Article 90. Incorreran en responsabilitat disciplinària els membres dels òrgans col·legiats competents per a exigir la responsabilitat disciplinària regulada en el present estatut, quan toleren faltes greus de les quals es deriven danys per als ciutadans.  
  
  
Capítol II  
Del procediment sancionador  
  
Secció 1a. De les normes generals  
  
Article 91. No pot imposar-se cap sanció col·legial sense la instrucció prèvia d'un expedient disciplinari de naturalesa contradictòria, que garantisca el dret de defensa de l'interessat.  
  
Article 92. Després de l'expedient informatiu oportú, iniciat d'ofici o en virtut de denúncia ratificada, i a proposta de la Comissió de Justícia, la Junta de Govern aprovarà, si és el cas, la incoació d'un expedient disciplinari, i designarà la Comissió Instructora, formada per un instructor i un secretari designats pel president d'entre els membres de la Junta de Govern, que actuarà per mandat de la Junta de Govern, i quedarà encarregada de redactar el plec de càrrecs i de la investigació d'este, conclosa la qual proposarà a l'aprovació de la Junta de Govern la sanció corresponent o el sobreseïment.  
  
  
Article 93. En l'expedient disciplinari es respectaran els principis generals de legalitat, irretroactivitat, tipicitat, responsabilitat, proporcionalitat, prescripció, contradicció i igualtat, presumpció d'innocència.  
  
Els expedients disciplinaris seran numerats correlativament i anotats en un llibre de registre que portarà la Comissió de Deontologia.  
No es consideraran denúncies els escrits anònims, que seran rebutjats sense atorgar-los bel·ligerància.  
  
Article 94. Els expedients informatius tindran una duració màxima de tres mesos i de sis els disciplinaris. Estos terminis podran ser ampliats per un altre període igual, en casos excepcionals i de força major, a consideració de la Junta de Govern.  
  
Article 95. L'obertura de l'expedient disciplinari, així com la designació de la Comissió Instructora, es notificarà en els cinc dies següents a la persona expedientada, a fi que en el terme de cinc dies puga fer ús del dret de recusació, mitjançant escrit fonamentat, que, després de les comprovacions que es consideren oportunes, serà resolt en els tres dies següents per la Junta de Govern, a través del president/a, sense ulterior recurs i en votació secreta.  
  
Article 96. Són causes de recusació:  
Dels membres de la Junta de Govern i de la Comissió Instructora: Tindre algun interés directe o indirecte en els fets investigats, en els termes que establix l'art. 23.2 de la Llei 40/2015, d'1 d'octubre, de règim jurídic del sector públic.  
La no abstenció dels membres de la Junta de Govern o l'acceptació del càrrec pels membres de la Comissió Instructora, en l'expedient en el qual no hagen d'actuar, facultarà la persona expedientada per a plantejar la recusació.  
  
Article 97. Passats els cinc dies sense que la persona expedientada haja formulat recusació, o després de ser resolta esta, en els tres dies següents li serà notificat a l'expedientat el plec de càrrecs.  
En els deu dies següents la persona expedientada podrà produir escrit de descàrrec i proposició de prova, que serà practicada a la seua costa, en els deu dies següents, en el període ordinari, i podrà ser ampliat en cinc dies més, com a període extraordinari. La Comissió Instructora podrà proposar, per a proveir millor, i amb suspensió del terme per a resoldre, totes les diligències probatòries que considere del cas.  
  
Conclòs el període probatori, es posarà l'expedient de manifest a la persona expedientada per cinc dies en les oficines col·legials, conclosos els quals tindrà quinze per a fer-hi al·legacions.  
En els deu dies següents l'instructor/a elevarà a la Junta de Govern la pertinent proposta de sanció o arxiu, la qual haurà de ser resolta per la Junta de Govern en la primera sessió ordinària que a partir d'eixe moment tinga lloc.  
La votació de la Junta de Govern serà secreta, necessitarà el quòrum de tres quartes parts dels seus membres, i hauran d'abstindre's els components de la Comissió Instructora i els membres en els quals concórreguen causes d'abstenció, segons el que disposa el paràgraf primer de l'art. 96.  
En els cinc dies següents serà notificada la resolució recaiguda a la persona expedientada, que, en cas de ser-li adversa la resolució, podrà formular els recursos que establix l'art. 15 dels presents estatuts.  
  
Una vegada ferma la resolució, la Junta de Govern procedirà a executar-la, a remetre testimoniatge de la resolució al Consell Autonòmic si està constituït, o si és el cas, al Consell General, i a anotar la sanció imposada en l'expedient personal de la persona sancionada.  
Els terminis seran computats per dies hàbils, i les notificacions efectuades en el domicili professional de l'expedientat, en el supòsit en què es trobe tancat i no siga possible localitzar-lo en el seu domicili. Les notificacions preceptives s'efectuaran mitjançant anunci inserit en el Diari Oficial de la Generalitat Valenciana i en el tauler d'anuncis del Col·legi.  
  
Article 98. Per al tràmit i la resolució d'expedients disciplinaris, en el que no preveu este estatut, regirà supletòriament el que dispose l'Estatut orgànic de la professió, la Llei 39/2015, d'1 d'octubre, del procediment administratiu comú de les administracions públiques, la Llei 40/2015, d'1 d'octubre, de règim jurídic del sector públic, la Llei 2/1974, de 13 de febrer, de col·legis professionals i la Llei 6/1997, de 4 de desembre, de consells i col·legis professionals de la Comunitat Valenciana.  
  
  
Capítol III  
De les faltes i sancions de les persones col·legiades  
  
Article 99. Les faltes comeses per les persones col·legiades en l'acompliment de les seues funcions professionals es classifiquen en molt greus, greus i lleus.  
  
Article 100. Són infraccions molt greus:  
a) La protecció a l'intrusisme.  
b) La falta de probitat.  
c) L'exercici no personal de la professió.  
d) La negligència professional greu, quan cause perjudici al client.  
e) Infringir el secret professional.  
f) Desatendre les càrregues econòmiques col·legials en els termes de l'article 14 dels presents estatuts.  
g) El mal ús del segell professional, de la facultat de reconeixement de signatura o del dret d'acarament i certificació de determinats documents oficials atorgats al gestor administratiu, així com del document denominat justificant professional.  
h) La reincidència en faltes greus.  
  
Article 101. Són infraccions greus:  
a) Defraudar la confiança depositada en el gestor, cause o no perjudici al seu client.  
b) Percebre o intentar percebre honoraris indeguts.  
c) L'ús de propaganda i denominacions prohibides.  
d) La mala conducta que desprestigie la professió.  
e) Realitzar gestions professionals esporàdiques o permanents fora de l'àmbit territorial del seu col·legi professional sense les preceptives notificacions, i sense complir els altres requisits exigits per a això.  
f) Exercir la professió estant col·legiat, però sense haver-se donat d'alta en el cens tributari corresponent.  
g) L'exercici professional a través de formes associades sense subjectar-se al que establixen els presents estatuts.  
h) Inexactitud intencionada en les dades consignades en la sol·licitud de col·legiació i canvis de domicili, obertura de sucursals, inscripció en el Registre de societats professionals, així com els documents presentats en les referides sol·licituds.  
i) La competència deslleial.  
j) Els actes enumerats en l'article precedent, quan no tinguen entitat suficient per a ser considerats molt greus.  
k) La reincidència en faltes lleus.  
  
Article 102. Són infraccions lleus:  
a) La falta de respecte als membres de la Junta de Govern en l'exercici de les seues funcions, quan no constituïsca falta greu.  
b) La negligència i incompliment de les normes estatutàries.  
c) Les infraccions lleus dels deures professionals.  
d) Els actes enumerats en l'article precedent, quan no tinguen entitat suficient per a ser considerats greus.  
  
Article 103. Les sancions i correccions disciplinàries que poden imposar-se són:  
1. Per faltes lleus:  
a) Prevenció per ofici.  
b) Reprensió privada.  
c) Multa de 61 a 300 euros, segons l'entitat dels fets.  
2. Per faltes greus:  
a) Multa de 301 a 600 euros, segons l'entitat dels fets.  
b) Suspensió de l'exercici professional per temps no superior a un any.  
3. Per faltes molt greus:  
a) Multa de 601 a 3000 euros, segons l'entitat dels fets.  
b) Suspensió de l'exercici professional per temps d'un a dos anys.  
  
c) Expulsió del Col·legi.  
  
Article 104. Les infraccions prescriuran, si són lleus, al cap de sis mesos; si són greus, al cap de dos anys, i si són molt greus, al cap de tres anys. El còmput es realitzarà des de la data en què els fets es van produir.  
Les sancions imposades per faltes molt greus prescriuen al cap de tres anys; les imposades per faltes greus, al cap de dos anys, i les imposades per faltes lleus, al cap d'un any. El termini de prescripció de les sancions comença a comptar-se des de l'endemà del dia que siga executable la resolució per la qual s'imposa la sanció o haja transcorregut el termini per a recórrer-la.  
  
Article 105. Les sancions que s'imposen de suspensió professional i expulsió del Col·legi no afectaran els drets adquirits com a mutualista.  
  
  
Article 106. S'apreciarà la reincidència:  
1. A l'efecte de l'article 100.h, quan els gestors administratius, dins del terme de dos anys, incórreguen per segona vegada en falta greu d'igual classe, o per tercera en qualsevol falta greu, encara que no siga de la mateixa classe.  
2. A l'efecte de l'article 101.m, dins del terme de dos anys, si incorre per segona vegada en falta lleu de la mateixa classe, o per tercera en qualsevol falta lleu, encara que no siga de la mateixa classe.  
Transcorregut este termini, després de la sanció d'una falta, les noves que es cometen iniciaran nou còmput per a apreciar la reincidència.  
  
Article 107. S'entendrà que hi ha protecció a l'intrusisme quan s'exercisca la professió a través de persona interposada. Es presumirà esta situació quan, de manera notòria, el gestor no atenga el seu despatx professional.  
  
Article 108. Els membres de la Junta de Govern podran ser sancionats amb la destitució per incompliment dels deures que reglamentàriament els corresponguen.  
Article 109. Els col·legiats sancionats podran sol·licitar la seua rehabilitació, amb la consegüent cancel·lació de la nota en el seu expedient personal, en els terminis següents, comptats des del compliment de la sanció:  
a) Si és per falta lleu, al cap de sis mesos.  
b) Si és per falta greu, al cap de dos anys.  
c) Si és per falta molt greu, al cap de tres anys.  
d) Si ha consistit en expulsió, el termini serà de cinc anys.  
La rehabilitació serà sol·licitada a la Junta de Govern del Col·legi, i en el supòsit d'expulsió caldrà aportar proves de la rectificació de conducta, que seran valorades ponderadament per la Junta de Govern. La resolució de la rehabilitació es produirà en el termini de tres mesos, contra la qual es podran interposar els recursos que establix l'art. 15.  
  
La Junta de Govern remetrà al Consell Autonòmic, que al seu torn les comunicarà al Consell General, les resolucions en els expedients de rehabilitació que conega.  
  
  
Títol cinqué  
De la suspensió provisional de l'exercici de la professió  
  
Article 110. La Junta de Govern podrà acordar, com a mesura cautelar, la suspensió provisional de l'exercici professional, per un termini màxim de sis mesos, a les persones col·legiades que se'ls instruïsca expedient disciplinari per fets que menyscaben el prestigi de la professió o que permeta suposar amb fonament la possibilitat de perjudicis greus per als particulars que confien els seus interessos a la persona expedientada.  
L'acord haurà de ser notificat a la persona expedientada, que podrà presentar al·legacions davant de la Junta de Govern en el termini de huit dies hàbils, acord de suspensió que serà executiu en el moment en què siga ratificat, si és el cas, pel Consell Autonòmic de Col·legis de Gestors Administratius de la Comunitat Valenciana, al qual li serà remesa còpia autèntica pel secretari del Col·legi dels documents i de les diligències efectuades, en el termini de trenta dies, a comptar de la data en què s'hagen rebut les al·legacions de l'expedientat, o d'haver expirat el terme per a formular-les, i haurà de produir-se la ratificació pel Consell, si és el cas, en el terme de cinc dies.  
  
Per a validar-lo, l'acord de suspensió provisional haurà de ser adoptat per la Junta de Govern en votació secreta i amb els mateixos requisits establits per als supòsits d'expulsió.  
  
  
Títol sisé  
Del Consell General  
  
Article 111. El Consell General de Gestors Administratius d'Espanya és l'òrgan representatiu de la professió en l'àmbit estatal i internacional, encarregat de coordinar la política i accions desenvolupades pel Consell de Col·legis de les Comunitats Autònomes i Col·legis de Gestors Administratius.  
  
Article 112. Es troba integrat pels presidents/entes dels col·legis de gestors administratius d'Espanya, i es regix pel que establix l'Estatut orgànic de la professió i en el seu reglament propi.  
  
  
Article 113. Entre les funcions que té encomanades figuren la de:  
  
a) Servir de via de relació amb l'Administració general de l'Estat, a través del ministeri al qual està adscrita la professió.  
b) Dirimir els conflictes que puguen suscitar-se entre els diferents col·legis, quan afecten més d'una comunitat autònoma.  
c) Coordinar les polítiques i accions desenvolupades pels consells de col·legis de les comunitats autònomes, i per a això se l'haurà d'informar de tots els acords que afecten la professió a escala estatal.  
d) Exercir les funcions disciplinàries respecte als membres del Consell Autonòmic.  
e) Resoldre els recursos corporatius presentats per actes dels consells autonòmics.  
f) Fixar l'import de la pòlissa de responsabilitat civil.  
  
  
Títol seté  
Del Consell dels Il·lm. Col·legis Oficials de Gestors Administratius de la Comunitat Valenciana  
  
Article 114. L'Il·lustre Col·legi de Gestors Administratius d'Alacant queda enquadrat dins del Consell dels il·lustríssims col·legis oficials de Gestors Administratius de la Comunitat Valenciana, que es regix pels seus estatuts.  
  
Article 115. El Consell Autonòmic integra en el seu si els col·legis oficials de la Comunitat Valenciana, és a dir, els col·legis d'Alacant i València, i és el seu òrgan superior, representatiu i executiu, i té la intervenció que establix la Llei de consells i col·legis professionals de la Comunitat Valenciana, els seus propis estatuts, així com l'Estatut del Col·legi.  
  
  
Títol huité  
De la unió professional  
  
Article 116. Amb la finalitat de coordinar les actuacions en temes d'interés comú de les professions titulades i col·legiades de la província d'Alacant, i per a defensar els valors característics d'estes, promoure el seu perfeccionament, la seua desinteressada orientació social, es va crear la Unió Professional d'Alacant, a la qual es troba incorporat el Col·legi d'Alacant, que es regix, a estos exclusius efectes, pels estatuts vigents.  
  
  
Títol nové  
De les recompenses i honors  
  
Article 117. L'Il·lustre Col·legi Oficial de Gestors Administratius d'Alacant, en l'exercici de les seues facultats, podrà honrar i expressar la seua gratitud als qui s'hagen distingit pels seus serveis, i així concedirà, fins i tot a títol pòstum, les distincions següents:  
a) President/a d'honor.  
b) Col·legiat/a d'honor.  
c) Medalla al mèrit de la professió «Cruz de San Cayetano».  
  
Article 118. Podran ser designats presidents/entes d'honor les persones col·legiades de l'Il·lustre Col·legi Oficial de Gestors Administratius d'Alacant que hagen ocupat el càrrec de president/a electe d'este durant un mandat complet i meresca esta distinció segons el parer de la Junta de Govern.  
  
Article 119. Podran ser mereixedors del nomenament de col·legiats/ades d'honor tots els gestors administratius que hagen romàs inscrits (tant exercents com no exercents) en l'Il·lustre Col·legi Oficial de Gestors Administratius d'Alacant durant almenys 5 anys, sempre que en el seu expedient no conste sanció no cancel·lada per rehabilitació en el moment de la proposta per la Junta de Govern.  
  
  
Article 120. Podran ser mereixedors de la medalla al mèrit de la professió «Cruz de San Cayetano» de l'Il·lustre Col·legi Oficial de Gestors Administratius d'Alacant els gestors administratius espanyols o estrangers, així com les persones físiques o jurídiques, organitzacions, institucions o entitats, que, segons el parer de la Junta de Govern, destaquen pels seus mèrits al servei de la professió, així com pels seus mèrits extraordinaris en defensa dels drets i llibertats públiques o privades i dels drets de la professió de gestor administratiu, la seua dignitat i principis que la inspiren.  
  
Article 121. El nombre de medalles al mèrit de la professió «Cruz de San Cayetano» de l'Il·lustre Col·legi Oficial de Gestors Administratius d'Alacant concedides no podrà excedir de 4 anuals, sense que computen dins d'este límit quantitatiu les distincions concedides a títol pòstum.  
Article 122. La designació de president/a d'honor porta aparellat la consideració, tractament, atributs, medalla i placa, propis del càrrec de president/a del Col·legi.  
En la medalla i en la placa corresponent figurarà la llegenda «President d'Honor».  
La designació de col·legiat/a d'honor portarà aparellada la consideració, tractament, atributs, medalla i diploma propis del càrrec de membre de la Junta de Govern del Col·legi.  
En la medalla i diploma corresponent figurarà la llegenda «Col·legiat/a d'Honor».  
La medalla al mèrit de la professió «Cruz de San Cayetano» consistirà en una medalla de quatre centímetres de diàmetre amb l'escut de la professió i una inscripció circular en la qual es llegirà «Medalla al Mèrit» pendent d'una cinta de ras roig amb dos centímetres d'amplària i trenta de longitud.  
La consideració podrà ser utilitzada en grandària reduïda i en miniatura per a solapa o fermall. El titular tindrà dret a utilitzar-la de manera aïllada o juntament amb altres condecoracions en actes públics i solemnes.  
  
Article 123. Les distincions referides seran concedides per la Junta de Govern de l'Il·lustre Col·legi Oficial de Gestors Administratius d'Alacant amb un expedient previ iniciat a proposta de, com a mínim, quatre membres de la Junta de Govern o vint-i-cinc col·legiats exercents, en el qual es faran constar els mèrits contrets per la persona proposada.  
La Comissió d'Honors i Distincions de l'Il·lustre Col·legi Oficial de Gestors Administratius d'Alacant formarà l'expedient oportú en el qual recaptarà per a això tota la informació i documentació que considere convenient sobre els mèrits i altres circumstàncies de la persona proposada per a la distinció.  
Esta comissió estarà composta, d'almenys, dos membres de la Junta de Govern i presidida pel president/a o membre de la Junta en qui este delegue.  
Una vegada complete l'expedient amb la documentació proveïda en les normes precedents, la Comissió, a la vista de les diferents sol·licituds rebudes i les circumstàncies que concorren en cada cas, formularà la proposta oportuna per a elevar-la a la Junta de Govern, amb determinació de la distinció que puga procedir.  
La votació sobre la concessió de les distincions en la Junta de Govern, excepte quan es produïsca per aclamació, serà sempre secreta, i es requerirà, per a atorgar qualssevol de les distincions establides en el present reglament, el vot favorable de dos terços dels components de la Junta de Govern.  
El cost de les condecoracions i insígnies seran per compte del Col·legi.  
En la secretaria de l'Il·lustre Col·legi Oficial de Gestors Administratius d'Alacant es portarà un llibre de registre actualitzat de les distincions concedides.  
Entre la sol·licitud formulada de la concessió d'honors i reconeixements i la resolució que atorga o desestima estes no podrà superar-se el termini de sis mesos.  
  
Article 124. Les insígnies de les diverses distincions previstes en el present reglament seran sempre imposades en acte públic i solemne pel president/a de l'Il·lustre Col·legi Oficial de Gestors Administratius d'Alacant.  
La concessió de les distincions referides es farà constar en el corresponent diploma acreditatiu, signat pel president/a i el secretari/ària de l'Il·lustre Col·legi Oficial de Gestors Administratius d'Alacant, que serà lliurat en l'acte d'imposició de les insígnies.  
Igualment, els col·legiats que arriben a 25, 40 i 50 anys de permanència en este col·legi, amb exercici professional o sense, tindran dret automàticament a una recompensa especial, que consistirà en una placa commemorativa de la seua antiguitat col·legial, expedida pel Col·legi.  
  
  
Títol desé  
De la dissolució del Col·legi  
  
Article 125. El Col·legi Oficial de Gestors Administratius d'Alacant podrà ser dissolt:  
a) Quan la liquidació dels seus pressupostos presente un dèficit de més del 50 % del seu fons social durant dos exercicis consecutius.  
  
b) Quan no puga complir, per raons econòmiques o d'una altra naturalesa, els fins de l'organització col·legial.  
La dissolució serà promoguda pel mateix col·legi, a través del Consell de Col·legis Oficials de Gestors Administratius de la Comunitat Valenciana, amb subjecció al que establix la legislació vigent de col·legis professionals, i s'haurà de procedir al traspàs dels col·legiats a la corporació que siga procedent.  
Haurà de nomenar-se una comissió liquidadora, que actuarà sota el control del Consell de Col·legis Oficials de Gestors Administratius de la Comunitat Valenciana, la qual determinarà, a més, el destí o aplicació del patrimoni col·legial existent en la data de la dissolució.  
  
Disposició addicional única  
El Col·legi de Gestors Administratius d'Alacant, per mitjà de la seua junta de govern, dictarà les disposicions pertinents per al desplegament reglamentari del present estatut.  
  
Disposició transitòria primera  
Les normes disciplinàries contingudes en el present estatut no seran aplicable als expedients ja incoats, que es regiran per la regulació anterior.  
  
Disposició transitòria segona  
Les societats instrumentals, actualment inscrites en el registre especial col·legial, hauran d'adaptar-se a la regulació que s'hi establix.  
  
  
Disposició transitòria tercera  
Amb la finalitat d'adequar la situació actual per a un futur sobre la base de la redacció de l'art. 64, la meitat dels càrrecs de la Junta de Govern que vacarien l'any vinent quedaran prorrogats per 2 anys més per a fer-los coincidir amb la vacant de la presidència i produir-se, d'esta manera, la renovació de la Junta de Govern íntegrament.  
  
Disposició final única  
Estos estatuts entraran en vigor l'endemà de publicar-se en el Diari Oficial de la Generalitat Valenciana.